Просьба аднаго з вучняў навучыць іх маліцца сведчыць аб тым, як моцна Езус быў адданы тым асаблівым хвілінам, якія праводзіў асобна ад усіх. Апосталы бачаць Сына, Які моліцца, а гэта значыць, размаўляе з Айцом. Напэўна гэта была пастава цалкавітага аддання і з’яднання ў любові. У гэтым духу чалавек знаходзіць адносіны з Богам, на вобраз і падабенства Якога быў створаны. Езус выконвае просьбу вучня, заспакайвае прагненне чалавека, нашу патрэбу. На яго просьбу Езус Хрыстус адказвае малітвай, якая пачынаецца словам Ойча. Такім чынам Сын аб’яўляе нам Імя Бога. Ён сам аб’явіўся як Той, Які ёсць (Зых. 3, 14). У святле гэтых дзвюх праўдаў звяртаемся да Бога – існага Айца, Які заўсёды прысутны са Сваімі дзецьмі.